DOHOME บวก 5% แย้ม Q3 โตดี-อานิสงส์น้ำท่วมดันยอดขาย “สินค้าซ่อมบ้าน” พุ่ง
DOHOME บวก 5% แย้ม Q3/65 โตดี-อานิสงส์น้ำท่วมดันยอดขาย “สินค้าซ่อมบ้าน” พุ่ง แนะซื้อเป้า 18.50 บาท  
DOHOME บวก 5% แย้ม Q3/65 โตดี-อานิสงส์น้ำท่วมดันยอดขาย “สินค้าซ่อมบ้าน” พุ่ง แนะซื้อเป้า 18.50 บาท  
27 ต.ค. 2565

ผู้สื่อข่าวรายงานว่า วันนี้(27 ต.ค.65) ราคาหุ้นบริษัท ดูโฮม จำกัด (มหาชน) หรือ DOHOME ปิดภาคเช้าอยู่ที่ระดับ 13.20 บาท บวก 0.60 บาท หรือ 4.76% ราคาหุ้นสูงสุด 13.30 บาท ราคาต่ำสุด 12.70 บาท ด้วยมูลค่าซื้อขาย 204.19 ล้านบาท

โดยก่อนหน้านี้ นางสาวมยุรีย์ สีทา ผู้อำนวยการฝ่ายกำกับดูแลกิจการ เลขานุการ และนักลงทุนสัมพันธ์ เปิดเผยว่า แนวโน้มผลการดำเนินงานในไตรมาส 4/2565 จะเติบโตได้ดีกว่าไตรมาส 3/2565 เนื่องจากได้ผ่านพ้นช่วงฤดูฝนไปแล้ว ทำให้ยอดขายสาขา (SSSG) กลับมาฟื้นตัวได้ดี โดยเฉพาะยอดขายจากโซนหน้าร้าน และการรับรู้ยอดขายเต็มไตรมาสของสาขากาญจนบุรี ที่เปิดให้บริการในเดือน ก.ค. 2565 และสาขาบุรีรัมย์ ที่เปิดให้บริการในเดือน ก.ย. 2565 ซึ่งทั้ง 2 สาขา ถือว่าทำยอดขายได้ดีเยี่ยม และสามารถทำกำไรได้ภายใน 1 เดือนเท่านั้น หลังจากเปิดให้บริการ
ทั้งนี้ในเดือน พ.ย. 2565 บริษัทยังเตรียมเปิดให้บริการสาขาชัยภูมิเพิ่มติม ซึ่งจะส่งผลให้ภายในสิ้นปี 2565 มีสาขาใหญ่รวม 21 สาขา และสาขา Dohome To Go รวม 9 สาขา ส่วนกรณีน้ำท่วมสาขาอุบลราชธานี ในระยะสั้นยอดขายจะลดลงแม้ยังส่งมอบออเดอร์ได้เป็นปกติ แต่ได้แรงกดดันจากสินค้าที่เสียหาย เนื่องจากสินค้าที่เสียหายสามารถเครมประกันได้ทั้งหมด โดยปัจจุบันอยู่ระหว่างการสรุปมูลค่าความเสียหายกับทางประกัน และคาดว่าจะไม่เกิดความเสียหายมาก หรือกระทบต่อยอดขายเพียง 2-3% ของพอร์ตรวม
อย่างไรก็ดีผลการดำเนินงานในช่วงไตรมาส 3/2565 ที่ผ่านมา ยอดขายยังคงเติบโตได้ 20% เมื่อเทียบกับไตรมาสก่อน แต่ยอดขายสาขาเดิมปรับตัวลดลงเล็กน้อย เนื่องจากเป็นช่วงฤดูฝน ทำให้การเข้าใช้บริการ (traffic) ของลูกค้าไม่ได้หนาแน่นมากนัก ดังนั้น จากสถานการณ์ช่วงโลว์ซีซั่นที่มีฝนตกหนักยาวนานมากกว่าปกติ และมีเหตุการณ์น้ำท่วมสาขาอุบลราชธานี น่าจะกดดันรายได้ทั้งปี 2565 เหลือเติบโตได้ไม่ต่ำกว่า 20% จากเดิมคาดว่าจะเติบโตได้ 37% แต่ยังคงเป็นอัตราการเติบโตในระดับที่สูง เมื่อเทียบกับปี 2564 ที่มีรายได้รวม 25,937 ล้านบาท นอกจากนี้จากการเพิ่มรายการสินค้าเฮาส์แบรนด์อย่างต่อเนื่อง บริษัทมั่นใจว่าจะช่วยผลักดันสัดส่วนยอดขายสินค้าเฮาส์แบรนด์ภายในสิ้นปี 2565 แตะที่ระดับ 18% เมื่อเทียบกับในช่วงต้นปีอยู่ที่ 16%
บล.ดาโอ ระบุในบทวิเคราะห์(26 ต.ค.65) ว่า จากกรณี นายกฯ โพสต์แจงเร่งเยียวยาน้ำท่วม ให้ ปภ.-จังหวัดจ่ายค่าซ่อมบ้านหลังละ 49,500 บาท เกลี่ยงบกลาง 2 พันล้าน ค่าทำศพรายละไม่เกิน 29,700 บาท ช่วยบ้านละ 5 พันบาท สั่งมหาดไทยจ่ายทันทีไม่ต้องรอนน้ำลด ยันรัฐบาลจัดแผนบริหารน้ำไว้เยอะ แม้เจอทั้งพายุ-ร่องความกดอากาศน้ำฝนมาก มวลน้ำเทียบเท่าน้ำท่วมใหญ่ปี 54 แต่คุมน้ำได้ดีกว่า ด้านจังหวัดใต้เขื่อนชัยนาท ทั้งสิงห์บุรี-อ่างทอง-อยุธยา ระดับน้ำเจ้าพระยาลดลงต่อเนื่องหลังลดการระบาย เร่งรื้อคันกั้น ฟื้นฟูทำความสะอาด เปิดถนนให้สัญจรเตรียมกลับเข้าไปอยู่บ้านแล้ว
โดยมีมุมมองเป็นบวกต่อกลุ่ม Commerce ยังให้น้ำหนักการลงทุนเป็น “มากกว่าตลาด” โดยเฉพาะกลุ่มบริษัทที่ขายสินค้าก่อสร้างและซ่อมแซมตกแต่งเป็นหลัก หุ้นในกลุ่ม Commerce ที่จะได้รับผลบวกจากข่าวดังกล่าวจากมากไปน้อยเรียงตามสัดส่วนรายได้และจำนวนสาขา ได้แก่ DOHOME แนะถือเป้า 18.50บาท มีสัดส่วนสาขาในภาคกลางและอีสานจำนวน 56%, GLOBAL แนะซื้อเป้า23.00 บาท มีสัดส่วน 58% และ HMPRO แนะซื้อเป้า 18.50 บาท มีสัดส่วน 29% และบน assumption จากงบทั้งหมด 2 พันล้านถูกใช้จ่ายไปกับการซ่อมแซมที่อยู่อาศัย จะเป็น upside ต่อกำไรของบริษัท 3% สำหรับ DOHOME,2% สำหรับ GLOBAL และ 1% สำหรับ HMPRO